На пытанне, калі ўзнікла ідэя звязаць сваё жыццё са спортам, дзяўчына без роздумаў адказвае, што, літаральна, з першых урокаў фізкультуры. Дзякуючы настрою і той падрыхтоўцы, якую заўжды даваў Аляксандр Сцепчанка, не любіць фізкультуру проста было немагчыма. Ён настолькі ўмее запаліць у вачах і сэрцах вучняў спартыўны агеньчык, што ў асноўным кожны вучань школы жадае так ці інакш звязаць сваё жыццё са спортам. А ў дзяўчыны заўжды была асаблівая цяга да фізкультуры: ужо ў 5 класе яна годна выступала на вобласці і рэспубліцы. Настаўнік кажа, што Марыя з лёгкасцю магла перамагчы любога хлопчыка, і гэта датычылася не толькі нейкага асобнага віда спаборніцтваў. Хаця любімым у Машы ўсё ж з’яўляецца стральба з пнеўматычнай вінтоўкі. Яна і сёння вельмі любіць прыйсці ў парк адпачынку ў цір і пастраляць. А яшчэ спартсменка прызналася, што раней вельмі любіла займацца харэаграфіяй, спявала ў хоры. Усё гэта ёй вельмі спадабаецца і зараз, але не хапае часу — увесь траціцца на штодзённыя трэніроўкі.